Ja, det er det – i en vis forstand. Men det er ikke en kopi af det tidligere og velkendte rejsehold. I det nuværende politiske politiforlig står der, at man skal etablere en særlig national enhed til at bekæmpe den mest komplicerede kriminalitet. Denne enhed med navnet “National Enhed for Særlig Kriminalitet” har været i gang siden 2021 med stor succes. I daglig tale kaldes enheden NSK. Man har i denne FBI-lignende enhed under Rigspolitiet samlet en lang række specialafdelinger under ét for at målrette indsatsen. I politiforliget fremgår det også, at man vil styrke politiets drabsefterforskning med det formål, at flere drab skal kunne opklares. Der skal derfor etableres “et nyt nationalt rejsehold, som, for eksempel ved at rejse ud og bistå den pågældende politikreds, skal sikre, at alle relevante efterforskningsskridt foretages i mulige drabssager”. Dette nye rejsehold skal høre ind under NSK. Først klar i år Der er næppe tvivl om, at Emilie Meng-sagen, der jo begyndte som en forsvindingssag, men viste sig at være et drab, var med til at skabe et politisk krav om et nyt rejsehold. 17-årige Emilie Meng forsvandt på mystisk vis forsvandt den 10. juli 2016 i Korsør efter en bytur i Slagelse med sine veninder. Hendes lig blev først fundet fem måneder senere – ved Regnemarks Bakker ved Borup den 24. december 2016. Politiet oplyste dagen efter, at hun havde været udsat for en grov forbrydelse. Men det er først nu i februar i år, at Rigspolitiet har været klar. Man har imidlertid ikke valgt at etablere et rejsehold, men i stedet det, man kalder “Afdelingen for kvalitetssikring af drabssager” som en slags drabsbackup i Rigspolitiet. Særlig drabsgruppe Det er fortsat meningen, at de enkelte politikredse skal efterforske drab. Men i den nye afdeling etablerer man så en særlig drabsgruppe, der løbende følger med i alle mordsager i Danmark. Denne gruppe taler med politikredsenes efterforskere om, hvordan de arbejder med en given sag – om hvilke hypoteser de kører efter, om alle beviser og efterforskningsmuligheder er sikret, og om de rette ressourcer er sat ind osv. Friske øjne Derudover har drabsgruppen en liste med navnene på 63 efterforskere i landets politikredse, der har gennemgået en særlig uddannelse, og som på skift kan indsættes som en gruppe, der skal kigge på aktuelle mordsager med nye og friske øjne. Men NSK understreger, at politiet altså ikke etablerer et nyt rejsehold, der skal rejse ud i politikredsene, men en gruppe af specialister, der er med på sidelinjen af alle drabssager. God idé For mig virker etableringen af drabsgruppen som en god idé, også selv om der altså ikke bliver tale om et nyt rejsehold efter den “gamle” model. At skabe nye standarder i drabssager og udbygge uddannelserne vil uden tvivl være med til at gøre den i forvejen gode indsats på drabsområdet endnu bedre. Personligt havde jeg dog meget gerne set, at gruppen også kom til at fokusere på visse sager om forsvundne personer. Forsvindingssager viser sig nemlig mange gange at være drabssager. Som i tilfældet med Emilie Meng, der som nævnt i begyndelsen blev betragtet som en forsvindingssag, og det var grunden til, at relevant efterforskningstid gik tabt.